Õppimine politseivälistes kõrgkoolides aitab vähendada lõhet juhtide ja tänavapolitseinike ning kraadiga ja kraadita töötajate vahel (ibid, 124). See omakorda peaks aitama pehmendada mõnel pool veel valitsevat hierarhilist struktuuri ja juhtimiskultuuri. Mitteerialane kõrgkooliõpe annab lisaväärtust, sest politseinik väljub politseimaailmast ja saab vabalt omandada hariduse, mis teda tõeliselt huvitab (ibid, 123). Niisuguste võimaluste pakkumine peaks parandama politsei mainet just õpihimuliste ja arenemisvõimeliste inimeste seas. Kui organisatsioon on avatud, toetab isiklikku arengut ja initsiatiivi ning on suunatud loovusele, on see politseisse värbamisel oluline lisaväärtus. See lähendab politseid elanikele ja on aluseks organisatsiooni usaldusväärsusele.